Il-Kunsill Ewropew illum ħatar lis-Sur Philip R. Lane bħala membru tal-Bord Eżekuttiv tal-Bank Ċentrali Ewropew għal mandat ta' tmien snin li ma jiġġeddidx. Il-ħatra tas-Sur Lane ser tidħol fis-seħħ fl-1 ta' Ġunju 2019. Huwa ser jissostitwixxi lil Peter Praet li ilu jokkupa din il-kariga mill-1 ta' Ġunju 2011 u ser iħalli l-kariga fil-31 ta' Mejju 2019. Ir-rakkomandazzjoni lill-Kunsill Ewropew ġiet adottata mill-Kunsill għall-Affarijiet Ekonomiċi u Finanzjarji fit-12 ta' Frar 2019, jum wara li l-Grupp tal-Euro ta l-appoġġ tiegħu lill-kandidatura. Il-Parlament Ewropew ta r-rakkomandazzjoni tiegħu dwar il-ħatra fl-14 ta' Marzu 2019 u l-Kunsill Governattiv tal-Bank Ċentrali Ewropew għamel dan fis-6 ta' Marzu 2019. Kuntest: L-Artikolu 283(2) tat-Trattat dwar il-Funzjonament tal-Unjoni Ewropea jispeċifika li l-ħatriet għall-bord eżekuttiv tal-BĊE isiru "minn fost persuni ta' statura rikonoxxuta u esperjenza professjonali fi kwistjonijiet monetarji jew bankarji mill-Kunsill Ewropew, li jaġixxi b'maġġoranza kwalifikata, fuq rakkomandazzjoni mill-Kunsill, wara li jkun ikkonsulta lill-Parlament Ewropew u lill-Kunsill Regolatorju tal-Bank Ċentrali Ewropew." Il-bord eżekuttiv tal-BĊE huwa responsabbli mill-implimentazzjoni tal-politika monetarja taż-żona tal-euro, kif stabbilita mill-kunsill governattiv tal-BĊE. Huwa magħmul mill-President, il-Viċi President u erba' membri oħra, kollha maħtura għal mandati ta' tmien snin li ma jiġġeddux. Il-kunsill governattiv huwa magħmul mis-sitt membri tal-bord eżekuttiv u l-gvernaturi tal-banek ċentrali nazzjonali tal-istati membri taż-żona tal-euro. Ara l-paġna tal-laqgħa